**SPrÁva o Účasti verejnosti na Tvorbe právnych Predpisov**

Verejnosť bola o príprave návrhu zákona, ktorým sa mení a dopĺňa zákon č. 106/2004 Z. z.    o spotrebnej dani z tabakových výrobkov v znení neskorších predpisov (nadväzne na Programové vyhlásenie vlády SR a Plán legislatívnych úloh vlády SR) informovaná prostredníctvom predbežnej informácie zverejnenej v informačnom systéme verejnej správy Slov-Lex (PI/2016/28) od 16. mája do 20. mája 2016. K predbežnej informácii k predmetnému návrhu zákona vzniesli vyjadrenie Imperial Tobacco Slovakia, Slovenské združenie pre značkové výrobky, Philip Morris Slovakia, Zväz obchodu a cestovného ruchu SR, JTI Slovak Republic a British American Tobacco.

Verejnosť bola do prípravy predmetného návrhu zákona zapojená aj prostredníctvom konzultácií s podnikateľskými subjektmi, ktoré boli realizované v zmysle Jednotnej metodiky na posudzovanie vybraných vplyvov. Výsledky týchto konzultácií sú uvedené v časti 3.2 Vyhodnotenie konzultácií v Analýze vplyvov na podnikateľské prostredie.

Predmetné konzultácie s podnikateľskými subjektmi boli uskutočnené na Ministerstve financií SR k problematike:

* dopredajov cigár a cigariek označených kontrolnou známkou, na ktorej je znak pre platnosť sadzby spotrebnej dane, ktorým je veľké písmeno „A“, dňa 17. mája 2016 za účasti tých daňových subjektov, ktoré s týmto predmetom dane obchodujú,
* zvýšenia sadzieb tabakových výrobkov, dňa 29. júna 2016 za účasti zástupcov Asociácie distribútorov tabakových výrobkov Slovenska, Imperial Tobacco Slovakia, Philip Morris Slovakia, MY & MI, GECO, TOBACCO TRADING INTERNATIONAL SLOVAKIA, Slovenského združenia pre značkové výrobky, TABAK INVEST Slovakia, DanCzek Bratislava, JTI Slovak Republic, Continental Tobacco Slovakia, British American Tobacco a GGT.

Hlavnou témou uvedených konzultácií bola problematika zvýšenia sadzieb z tabakových výrobkov podľa daňového kalendára, stanovenie prechodného obdobia na uvádzanie predmetov dane do voľného obehu a na predaj a úprava lehoty na predaj cigár a cigariek uvedených do daňového voľného obehu a označených kontrolnou známkou, na ktorej je znak pre platnosť sadzby spotrebnej dane, ktorým je veľké písmeno „A“ do konca roka 2017.

V rámci konzultácií sa predkladateľ vyjadril k všetkým pripomienkujúcim a vzal na vedomie rozhodnutie uplatniť ich pripomienky v ďalšom legislatívnom procese.